Euroopa Parlamendi resolutsioon,

10. mai 2011,

tähelepanekutega, mis on Euroopa Meresõiduohutuse Ameti 2009. aasta eelarve täitmisele heakskiidu andmist käsitleva otsuse lahutamatu osa

EUROOPA PARLAMENT,

võttes arvesse Euroopa Meresõiduohutuse Ameti 2009. aasta lõplikku raamatupidamise aastaaruannet;

võttes arvesse kontrollikoja aruannet Euroopa Meresõiduohutuse Ameti eelarveaasta 2009 raamatupidamise aastaaruande kohta koos ameti vastustega [1];

võttes arvesse nõukogu 15. veebruari 2011. aasta soovitust (05892/2011 – C7-0052/2011);

võttes arvesse EÜ asutamislepingu artiklit 276 ja Euroopa Liidu toimimise lepingu artiklit 319;

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [2] eriti selle artiklit 185;

võttes arvesse Euroopa Parlamendi ja nõukogu 27. juuni 2002. aasta määrust (EÜ) nr 1406/2002, millega luuakse Euroopa Meresõiduohutuse Amet, [3] eriti selle artiklit 19;

võttes arvesse komisjoni 19. novembri 2002. aasta määrust (EÜ, Euratom) nr 2343/2002 raamfinantsmääruse kohta asutustele, millele viidatakse Euroopa ühenduste üldeelarve suhtes kohaldatavat finantsmäärust käsitleva nõukogu määruse (EÜ, Euratom) nr 1605/2002 artiklis 185, [4] eriti selle artiklit 94;

võttes arvesse kodukorra artiklit 77 ja VI lisa;

võttes arvesse eelarvekontrollikomisjoni raportit ning transpordi- ja turismikomisjoni arvamust (A7-0132/2011),

A. arvestades, et kontrollikoda märkis, et ta sai piisava kindluse 2009. aasta raamatupidamise aastaaruande usaldusväärsuse ja selle aluseks olevate tehingute seaduslikkuse ja korrektsuse kohta;

B. arvestades, et Euroopa Parlament andis 5. mail 2010. aastal heakskiidu Euroopa Meresõiduohutuse Ameti tegevdirektori tegevusele ameti 2008. aasta eelarve täitmisel [5] ja eelarve täitmisele heakskiidu andmist käsitlevale otsusele lisatud resolutsioonis muu hulgas

- täheldas, et amet ei koostanud mitmeaastast töökava ja ameti töökava ei olnud kooskõlas eelarveliste kulukohustustega;

- märkis, et kontrollikoda leidis taas, nagu ka 2006. ja 2007. aastal, et juriidilised kohustused võeti enne vastavaid eelarvelisi kulukohustusi;

- pidas murettekitavaks, et kontrollikoda märkis taas eelarveassigneeringute ümberpaigutamiste suurt arvu 2008. aastal (2008. aastal 52 ja 2007. aastal 32);

C. arvestades, et ameti eelarve 2009. aastal oli 48000000 eurot, mis on 3,8 % väiksem kui 2008. aastal,

1. tunneb heameelt asjaolu üle, et kontrollikoda tunnistas ameti 2009. aasta raamatupidamisaruande usaldusväärseks ning raamatupidamisaruande aluseks olevad tehingud tervikuna seaduslikeks ja korrektseteks;

2. märgib, et 2009. aastal eraldati ametile liidu eelarvest 44335000 eurot kulukohustuste assigneeringutena ja 48300000 eurot maksete assigneeringutena;

Tulemused

3. kiidab ametit oma viieaastase tööprogrammi vastuvõtmise eest 2010. aasta märtsis;

4. palub ametil ühtlasi kaaluda kõikide põhitegevuste kavandamisel Gantti diagrammi kasutuselevõttu, mis võimaldab ülevaatlikult näidata projektidele kuluvat iga töötaja tööaega ning edendada tulemuste saavutamisele keskendunud lähenemisviisi; kutsub seepärast ametit üles teavitama eelarve täitmisele heakskiidu andmise eest vastutavat institutsiooni tema poolt eelnevaga seoses võetud meetmetest;

5. palub veel kord, et amet võrdleks kontrollikoja järgmisele aruandele lisatavas tabelis eelarve täitmisele heakskiidu andmist puudutaval aastal lõpetatud tegevusi eelnenud aastal lõpetatud tegevustega, sest see võimaldaks eelarve täitmisele heakskiidu andmise eest vastutaval institutsioonil ameti eri aastate tulemusi paremini hinnata;

Eelarveassigneeringute ümberpaigutamised

6. peab muret tekitavaks asjaolu, et kontrollikoda märkis taas eelarveassigneeringute ümberpaigutamiste suurt arvu 2009. aastal (2009. aastal 49, 2008. aastal 52 ja 2007. aastal 32); nõuab sellega seoses tungivalt, et amet parandaks eelarve kavandamist ja selle jälgimist, et vähendada eelarveassigneeringute ümberpaigutamiste arvu;

Tagantjärele võetavad kohustused

7. kutsub ametit üles veelgi vähendama tagantjärele võetavate kohustuste (st enne vastavaid eelarvelisi kulukohustusi võetavate juriidiliste kohustuste) arvu; tuletab ametile meelde, et alates 2006. aastast on kontrollikoda teatanud rikkumistest raamfinantsmääruse artikli 62 lõike 1 järgimisel; tunneb siiski heameelt ameti jõupingutuste üle parandada kõnealust olukorda ad hoc koolituse pakkumise abil tagantjärele võetavate kohustuste vältimiseks;

Hankemenetlused

8. nõuab tungivalt, et amet kohaldaks hankemenetlusi nõuetekohaselt; märgib rahuloluga, et ameti 2009. aasta aruanne sisaldas eelarvepädevate institutsioonide teavitamise eesmärgil eraldi lisa läbirääkimistega menetluste kohta;

Inimressursid

9. märgib, et personalivaliku menetlustes esineb puudusi, mis ohustavad kõnealuste menetluste läbipaistvust; nõuab seepärast tungivalt, et amet kõrvaldaks praegused puudused, nimelt kirjalike testide tegemisel kandidaatide anonüümsuse nõude eiramise, eelnevalt kindlaks määratud tingimustele mittevastavuse ja kandidaatide selekteerimiseks mõeldud kriteeriumite järjepidevuse puudumise;

Siseaudit

10. tuletab meelde, et vastavalt oma kohustusele esitada eelarvepädevatele institutsioonidele kokkuvõte siseauditi talituse aruandest teeb ameti tegevdirektor kättesaadavaks siseaudiitori koostatud siseauditite kõikide soovituste sisu;

11. võtab teadmiseks, et siseauditi talitus tegi reostuseks valmisoleku valdkonnas olemasoleva laevastiku haldamise auditi, et hinnata sisekontrollisüsteemi adekvaatsust ja tõhusust naftareostuseks valmisoleku ja sellele reageerimise süsteemi osas; kutsub ametit üles rakendama kiiresti siseauditi talituse "väga tähtsaid" soovitusi; rõhutab eelkõige vajadust

- tagada strateegiline planeerimine ja jälgida ameti sidusrühmi koos ülevaatega naftareostuse jääkriskidest;

- järgida haldusmenetlusi;

- analüüsida võimalikke varustuse haldamise valikuid ning hinnata nende rahalist ja tegevuslikku mõju;

- dokumenteerida laevade kasutuselevõtu otsuseid;

12. võtab teadmiseks ka asjaolu, et siseauditi talitus tegi auditi tegevuskava rakendamise järelmeetmete kohta; märgib, et siseauditi talituse soovitused, mille amet peab veel ellu viima, hõlmavad järgmiste punktide sisseseadmist: ametisisene riskianalüüs, kehtivate sisemenetluste loetelu, ülejäänud menetluste väljatöötamise ja rakendamise tegevuskava, erakorraliste menetluste dokumenteerimine ja sisekontrollisüsteemi läbivaatamine;

13. tunneb heameelt ameti algatuse üle luua 2008. aastal siseauditi funktsioon, st siseauditi üksus, kelle ülesanne on pakkuda tuge ja nõu ameti tegevdirektorile ja juhtkonnale sisekontrolli, riskihindamise ja siseauditi valdkonnas; märgib, et siseauditi üksus ei tööta ametis täistööaja alusel, vaid amet jagab seda Ühenduse Kalanduskontrolli Agentuuriga; võtab sellega seoses teadmiseks, et ameti ja Ühenduse Kalanduskontrolli Agentuuri vaheline teenustaseme kokkulepe allkirjastati 17. juunil 2008. aastal; peab niisugust ühist teenust näiteks parima tava kohta, mida peaksid järgima ka muud ametid;

14. viitab eelarve täitmisele heakskiidu andmise otsusele lisatud muude horisontaalsete tähelepanekute osas oma 10. mai 2011. aasta resolutsioonile [6] ametite tulemuste, finantsjuhtimise ja kontrolli kohta.

[1] ELT C 338, 14.12.2010, lk 52.

[2] EÜT L 248, 16.9.2002, lk 1.

[3] EÜT L 208, 5.8.2002, lk 1.

[4] EÜT L 357, 31.12.2002, lk 72.

[5] ELT L 252, 25.9.2010, lk 169.

[6] Vastuvõetud tekstid, P7_TA(2011)0163 (vt käesoleva Euroopa Liidu Teataja lk 269).

--------------------------------------------------